
Horgonyozatlan demokrácia: Válság és a demokrácia alapkoncepciójának kontesztációja az Egyesült Államokban

A kutatás a "horgonyozatlan demokrácia" (unanchored democracy) kulcsfogalom köré épül, amely a demokrácia fogalmának dinamikus felfogásán alapul. A fogalom a demokráciát hibaeseményei, változásai, hatalmi/formai átrendeződései mentén vizsgálja, külön hangsúlyt fektetve az esetleges fogalmi és társadalmi bomlás veszélyére. A konkrétabb vizsgálati tárgya a dolgozatnak pedig az, hogy milyen eseményeken keresztül csapódik le ez a folyamat az amerikai politikai- és pártrendszerben a XX. századtól kezdődően. A témát azért választottam, mivel kurrens implikációi vannak a jelenlegi USA-ban végbemenő politikai folyamatokra, magyaráz és árnyal olyan paradigmatikus fogalmakat, mint a demokrácia, populizmus és liberális demokrácia. Mindemellett egy új politikatörténeti narratívája lehet fontos történeti eseményeknek, amelyek talán nem kaptak akkora hangsúlyt az USA történelmében.
Az általános problémafelvetés kettős. Egyrészt szó van arról, hogy az időben-térben megkötött, statikus demokráciafelfogás alkalmas-e arra, hogy leírja a demokrácia összetett fogalmát. A kutatás amellett érvel, hogy mind időben, mind térben a dinamikusabb demokráciafelfogás alkalmasabb a tudományos elemzésre. Másrészt a "horgonyozatlan demokrácia" fogalmán keresztül az a praktikusabb kérdés merül fel, hogy a társadalmi értékkülönbségek a legalapvetőbb demokratikus alapelvek körül elérhetnek-e olyan kritikus pontot, hogy komoly változások nélkül maga a demokrácia is veszélybe kerül. A kutatás pedig az USA példáin keresztül szemlélteti majd "horgonyozatlanság" határait, következményeit és a feszültségek lehetséges feloldását.
A dolgozat interdiszciplináris jellegéből fakadóan mind a történelemtudomány és a politikatudomány korpuszához is hozzájárul. Történeti szempontból meghaladja a szigorúan periodizált az eseményeket csak lineáris  módon elemező történeti megközelítést egy szinkronikus-diakronikus kerettel váltja fel. Így az 1900-as évek századfordulóján megjelenő populisták és progresszívek, és a 2008-as válság utáni Tea Party ugyanabban a töréspontok menti átformálásban vesznek részt, ami a predomináns demokrácia koncepció részleges, de alapvető és mély átértelmezése. Politikaelméleti oldalról pedig egy olyan definícióközpontú statikus demokráciaértelmezést halad meg, amely gúzsba köti a demokráciaelmélet kapacitásait és ignorál bizonyos időbeli és földrajzi specifikumokat is.



